Ses vas oor hul glo Jan Taks kul - Misdaad - Republikein
Friday, April 20th, 04:00:15
Ses vas oor hul glo Jan Taks kul
Otis Finck – Beweerde vervalste inkomstebelastingsertifikate wat tot die ongeoorloofde uitbetaling van meer as N$2,2 miljoen gelei het, het ses verdagtes gister in die landdroshof op Walvisbaai laat beland.
Die meesterbrein van dié beweerde bedrogspul, 'n senior belastingbeampte, is egter steeds op vrye voet.
Volgens hoofinsp. Erastus Ikuyu is dit net 'n kwessie van tyd voor die polisie haar vastrek. "Meer arrestasies word verwag," het hy gesê.
Morne Feris (21), Henry Visagie (36), Jaqueline Imbili (44), Willemina Visagie (36), Quinton Mathews (42) en Marlon Prins (25) het hul eerste verskyning voor landdros Vicky Nicoliadis gemaak. Die klagte teen hulle is bedrog en 'n oortreding van die Wet op Teenkorrupsie.
Een van die verdagtes is 'n belastingbeampte by die ministerie van finansies, terwyl nog een 'n skoonmaker is. Die oorblywende vier is medepligtiges.
Volgens Ikuyu het die verdagtes glo PAYE 5-sertifikate vervals deur name van 21 vriende en familie te gebruik. In dié proses is belasting van N$2 220 781,16 tussen 1 April 2013 en November vanjaar terugbetaal.
Die veiligheid- en risikobestuurspan van die ministerie het lont geruik, waarna forensiese kundiges 'n interne ondersoek van stapel gestuur en die saak aan die polisie oorhandig het.
Die verdagtes is op 27 en 28 Desember in hegtenis geneem.
Familie van die verdagtes het hul hofverskyning bygewoon. Van hulle het hul skok uitgespreek, terwyl ander in die hofgange gehuil het.
Aanklaer Tuihaleni Hilikuete het borgtog teengestaan en gesê die ondersoek is in 'n vroeë stadium. Sy het voorts aangevoer dat die verdagtes met getuies kan inmeng en verdere inhegtenisnemings kan belemmer.
Nicoliadis het borgtog geweier vanweë die ernstige aard van die klagte en groot bedrag geld wat betrokke is.